Juraj Bardy

Juraj Bardy (* 23. september 1919, Nesluša – † 13. november 2011, Považská Bystrica) bol slovenský amatérsky astronóm, ktorý sa zaslúžil o rozvoj astronómie v Považskej Bystrici a okolí.

Pôsobil ako stredoškolský profesor matematiky a fyziky na gymnáziu v Považskej Bystrici, kde zostrojil množstvo učebných pomôcok, ktoré sa používajú dodnes. Podľa jeho návrhov boli v roku 1970 skonštruované slnečné hodiny, ktoré sa nachádzajú v parku oproti ulici Ivana Kraska.

 Životopis 
Bývalý stredoškolský učiteľ Juraj Bardy, slovenský astronóm amatér, sa narodil 23. septembra 1919 v dedinke Nesluša, okres Kysucké Nové Mesto a ako 14-ročný po ukončení meštianskej školy prišiel do Považskej Bystrice. Bol priekopníkom slovenskej amatérskej astronómie, ktorý viac ako polstoročie propagoval astronómiu medzi mládežou a zasväcoval študentov do tajov vesmíru, ale zaslúžil sa aj o rozvoj astronómie v Považskej Bystrici a jeho okolí.

Od skorého detstva poznal len povinnosti, ale po nich často pozoroval Slnko, ktoré prechádzalo oblohou a zapadalo za obzor. Už vtedy začal otvárať pohľad na svet a spoznávať čas. Ako chlapec pochádzajúci zo zaostalej kysuckej dedinky musel začať pracovať v súkennej fabrike na výrobu látok aj keď nebol vyučený remeslu. Tvrdá práca ho naučila vážiť si oddych a po práci pocit radosti, čo mu stačilo k životnému optimizmu.

Po návrate z vojenčiny začal pracovať v továrni na letecké súčiastky a keď otvorili večernú priemyslovku pre pracujúcich rozhodol sa ísť študovať. Počas štúdia bol vedený k práci, k dôslednosti, k nutnosti zachovávať poriadok a nestrácať cieľ riešenia. Tu začína aj obdobie záujmu o matematiku a prírodné vedy – fyziku a astronómiu.

Po maturite odchádza študovať ďalej matematiku a fyziku na Prírodovedeckú fakultu Univerzity Komenského v Bratislave. Po ukončení vysokoškolského štúdia pôsobil na gymnáziu v Považskej Bystrici ako stredoškolský učiteľ, kde zotrval až do odchodu na dôchodku.

Počas jeho plodných rokoch vynikal aj v mimoškolskej činnosti, ktorú chápal v plnej miere ako úlohu spoločenskú. Jeho šarm, odborné kvality, ale i ľudské vlastnosti udržovali jeho priateľské vzťahy medzi dospelými, ale aj mládežou. Svoje voľné chvíle venoval veľkej záľube, ktorou bola popularizácia astronómie na Slovensku. Jeho prednáškami dokázal upútať pozornosť každého poslucháča, či v meste, obci, ale aj v škole, lebo vedel vhodne využívať učebné pomôcky, ktoré si sám vytvoril pre tieto účely na vyučovacom predmete z fyziky.

Juraj Bardy bol vynikajúcim rétorom a prednášateľom, vedel sa prispôsobiť vekovému i sociálnemu zloženiu poslucháčov a aj tú najkomplikovanejšiu problematiku vedel podať zrozumiteľne, populárnou formou. Mal cit pre spravodlivosť, čoho dôkazom bola aj jeho účasť ako porotcu v astronomických súťažiach.

Jeho činorodá, záslužná práca mala široký záber najmä v oblasti mimoškolskej činnosti, vytváraniu a vedeniu astronomických, vzdelávacích krúžkov, ale aj vedeniu krúžku pre obsluhu prvej meteorologickej stanice pri Gymnáziu v Považskej Bystrici, ktorej bol iniciátorom a podľa jeho návrhu vznikli unikátne, doteraz funkčné slnečné hodiny. Jeho menom sú pomenované slnečné hodiny, ale aj astronomický klub v obci Plevník-Drienové.

Za šírenie astronomických poznatkov bol držiteľom 1. ceny Mikuláša Konkolyho a 9 plakiet od kultúrnych ustanovizní za rozvoj kultúry a astronómie. Bol členom Slovenskej astronomickej spoločnosti pri SAV v Tatranskej Lomnici, ďalej patril medzi členov Slovenského zväzu astronómov amatérov v Bratislave a v roku 1985 bol spoluzakladateľom Astronomického kabinetu pri Okresnom osvetovom stredisku v Považskej Bystrici. Veľké úsilie a množstvo svojho času venoval svojmu veľkému snu – vybudovať v Považskej Bystrici ľudovú hvezdáreň, žiaľ neuspel.

 Ocenenia 
 2009: Medaila Daniela Gabriela Licharda pri príležitosti životného jubilea 90 rokov, za rozvoj amatérskej astronómie v Považskej Bystrici a okolí 

 Referencie 

Kategória:Slovenskí astronómovia
Kategória:Absolventi Prírodovedeckej fakulty Univerzity Komenského
Kategória:Osobnosti z Nesluše